钦定古今图书集成/明伦汇编/官常典/第556卷 > 杨椿
## 钦定古今图书集成/明伦汇编/官常典/第556卷 > 杨椿

按《魏书杨播传》：“播弟椿，字延寿，本字仲考，太和中，与
播俱蒙高祖赐改。性宽谨，初拜中散，典御厩曹，以端
慎小心，专司医药，迁内给事，与兄播并侍禁闱。又领
兰台行职，改授中部曹，析讼公正，高祖嘉之。及文明
太后崩，高祖五日不食，椿进谏曰：‘陛下至性，孝过有
虞，居哀五朝，水浆不御，群下惶灼，莫知所言。陛下荷
祖宗之业，临万国之重，岂可同匹夫之节，以取僵仆！
且圣人之礼，毁不灭性，纵陛下欲自贤于万代，其若
宗庙何’？”高祖感其言，乃一进粥，转授宫舆曹少卿，加
给事中。出为安远将军、豫州刺史。高祖自洛向豫，幸
其州馆，信宿，赐马十匹，缣千疋。迁冠军将军、济州刺
史。高祖自锺离趣邺，至磝碻，幸其州馆，又赐马二匹、
缣千五百疋。坐为平原太守崔敞所讼，廷尉论辄收
市利，费用官炭，免官。后降为宁朔将军、梁州刺史。初，
武兴王杨集始为杨灵珍所破，降于萧鸾。至是率贼
万馀自汉中而北，规复旧土。椿领步骑五千，出顿下
辨，贻书集始，开以利害。集始执书对使者曰：“杨使君
此书，除我心腹之疾。”遂领其部曲千馀人来降。寻以
母老解还。后武都氐杨会反，假椿节、冠军将军、都督
西征诸军事、行梁州刺史，与军司羊祉讨破之。于后
梁州运粮，为群氐劫夺，诏椿兼征卤将军，持节招慰。
寻以氐叛，拜光禄大夫、假平西将军、督征讨诸军事
以讨之。还，兼太仆卿。秦州羌吕苟儿、泾州屠各陈瞻
等聚众反，诏椿为别将，隶安西将军元丽讨之。贼入
陇，守蹊自固，或谋伏兵山陉，断其出入，待粮尽而攻
之。或云斩除山木，纵火焚之，然后进讨。椿曰：“并非计
也。此本规盗，非有经略。自王师一至，无战不摧，所以
深窜者，正避死耳。今宜勒三军，勿更侵掠，贼必谓我
见险不前，心轻我军，然后掩其不备，可一举而平矣。”
乃缓师不进。贼果出掠，乃以军中驴马饵之，不加讨逐，如是多日。阴简精兵，衔枚夜袭，斩瞻传首。入正太
仆卿，加安东将军。初，显祖世有蠕蠕万馀户降附居
于高平、薄骨律二镇。太和之末，叛走略尽，惟有一千
馀家。大中大夫王通、高平镇将郎育等求徙置淮北，
防其叛走，诏许之。虑不从命，乃使椿持节往徙焉。椿
以为徙之无益，上书曰：“‘臣以古人有言：‘裔不谋夏，夷
不乱华’，荒忽之人，羁縻而已’。是以先朝居之于荒服
之间者，正以悦近来远，招附殊俗，亦以别华戎，异内
外也。今新附者众，若旧者见徙，新者必不安，不安必
思土，思土则走叛；狐死首丘，其害方甚。又此族类，衣
毛食肉，乐冬便寒，南土湿热，往必将尽。进失归伏之
心，退非藩卫之益。徙在中夏，而生后患，愚心所见，谓
为不可。”时八座议不从，遂徙于济州，缘河居之。冀州
元愉之难，果悉浮河赴贼，所在抄掠，如椿所策。永平
初，徐州城人成景㒞以宿预叛，诏椿率众四万讨之，
不克而返。久之，除都督朔州抚冥武川怀朔三镇三
道诸军事、平北将军、朔州刺史。在州为廷尉，奏“椿前
为太仆卿日，招引细人，盗种牧田三百四十顷，依律
处刑五岁。”尚书邢峦据《正始别格》，奏椿罪应除名为
庶人，注籍盗门，同籍合门不仕。世宗以新律既颁，不
宜杂用旧制，诏依寺断，听以赎论。寻加抚军将军。入
除都官尚书，监修白沟堤堰，复以本将军除定州刺
史。自太祖平中山，多置军府，以相威摄，凡有八军，军
各配兵五千食禄，主帅军各四十六人。自中原稍定，
八军之兵渐割南戍，一军兵才千馀，然主帅如故，费
禄不少。椿表罢四军，减其帅百八十四人。州有宗子
稻田屯兵八百户，年常发夫三千，草三百车，修补畦
堰。椿以屯兵惟输此田课，更无徭役，及至闲月，即应
修治，不容复劳百姓。椿亦表罢，朝廷从之。椿在州因
治黑山道，馀工伐木，私造佛寺，役使兵力。为御史所
劾，除名为庶人。正光五年，除辅国将军、南秦州刺史。
时南秦州反叛，路又阻塞，仍停长安，转授岐州。复除
抚军将军、卫尉卿，转左卫将军，又兼尚书右仆射。驰
驿诣并、肆，赍绢三万疋，募召恒、朔流民，拣充军士。不
行。寻加卫将军，出除都督雍、南豳二州诸军事、本将
军、雍州刺史，又进号车骑大将军、仪同三司。萧宝夤、
元恒芝诸军为贼所败，恒芝从渭北东渡，椿使追之，
不止。宝夤后至，留于逍遥园内，收集将士，犹得万馀。
由是三辅人心，颇得安帖。于时泾、岐及豳悉已陷贼，
扶风以西非复国有。椿乃鸠募内外，得七千馀人，遣
兄子录事参军侃率以防御。诏椿以本官加侍中，兼
尚书右仆射，为行台，节度关西诸将，其统内五品以
下郡县，须有补用者，任即拟授。椿遇暴疾，频启乞解，
诏许之，以萧宝夤代椿为刺史、行台。椿还乡里，遇子
昱将还京师，因谓曰：“当今雍州刺史，亦不贤于萧宝
夤。但其上佐，朝廷应遣心膂重人，何得任其牒用？此
乃圣朝百虑之一失。且宝夤不藉刺史为荣，吾观其
得州，喜悦不少。至于赏罚云为，不依常宪，恐有异心，
关中可惜。汝今赴京，称吾此意，以启二圣，并白宰辅，
更遣长史、司马、防城都督，欲安关中，正须三人耳。如
其不遣，必成深忧。”昱还，面启肃宗及灵太后，并不信
纳。及宝夤邀害御史中尉郦道元，犹上表自理，称为
椿父子所谤。诏复除椿都督雍岐南豳三州诸军事、
本将军、开府仪同三司、雍州刺史、讨蜀大都督，椿辞
以老病不行。建义元年，迁司徒公。尔朱荣东讨葛荣，
诏椿统众为后军，荣擒葛荣乃止。永安初，进位太保、
侍中，给后部鼓吹。元颢入洛，椿子征东将军昱出镇
荥阳，为颢所擒。又椿弟顺，为冀州刺史，顺子仲宣正
平太守。兄子侃、弟子遁并从驾河北，为颢嫌疑，以椿
家世显重，恐失人望，未及加罪。时人助其忧怖。或有
劝椿携家避祸，椿曰：“吾内外百口，何处逃窜，正当坐
任运耳。”庄帝还宫，椿每辞逊，不许。上书频乞归老。诏
曰：“椿国之老成，方所尊尚，遽以高年，愿言致仕。顾怀
旧德，是以未从。但告谒频烦，辞理弥固，以兹难夺，又
所重违，今便允其雅志。可服侍中朝服，赐服一具，衣
一袭、八尺床帐几杖，不朝，乘安车，驾驷马，给扶传诏
二人。仰所在郡县，时以礼存问安否。方乖询访，良用
怃然。”椿奉诏于华林园，帝下御座，执椿手流泪曰：“公
先帝旧臣，实为元老，今四方未宁，理须谘访，但高尚
其志，决意不留，既难相违，深用凄怆。”椿《赤歔欷》欲拜，
庄帝亲执不听。于是赐以绢布，给羽林卫送，群公百
寮饯于城西张方桥，行路观者，莫不称叹。椿临行，诫
子孙曰：“我家入魏之始，即为上客，给田宅，赐奴”婢马
牛羊，遂成富室。自尔至今二十年，二千石方伯不绝，
禄恤甚多。至于亲姻知故，吉凶之际，必厚加赠襚，来
往宾寮，必以酒肉饮食。是故亲姻朋友无憾焉。国家
初，丈夫好服彩色。吾虽不记上谷翁时事，然记清河
翁时服饰。恒见翁著布衣韦带，常约敕诸父曰：“汝等
后世脱若富贵于今日者，慎勿积金一斤、彩帛百疋
以上，用为富也。又不听治生求利，又不听与势家作
婚姻，至吾兄弟，不能遵奉。今汝等服乘以渐华好，吾是以知恭俭之德，渐不如上世也。又吾兄弟若在家，
必同盘而食；若有近行不至，必待其还；亦有过中不
食，忍饥相待。吾兄弟八人，今存者有三，是故不忍别
食也。又愿毕吾兄弟，世不异居异财，汝等眼见，非为
虚假。如闻汝等兄弟，时有别斋独食者，此又不如吾
等一世也。吾今日不为贫贱，然居住舍宅，不作壮丽
华饰者，正虑汝等后世不贤，不能保守之方为势家
所夺。北都时，朝法严急，太和初，吾兄弟三人并居内
职，兄在高祖左右，吾与津在文明太后左右。”于时口
敕责诸内官，十日仰密，得一事不列，便大瞋嫌。诸人
多有依敕密列者，亦有太后、高祖中间传言构闲者，
吾兄弟自相诫曰：“今忝二圣近臣，母子闲甚难，宜深
慎之。又列人事，亦何容易。纵被瞋责，慎勿轻言。”十馀
年中，不尝言一人罪过。当时大被嫌责，答曰：“臣等非
不闻人言，正恐不审仰误圣听，是以”不敢言。于后终
以不言蒙赏。及二圣闲言语，终不敢辄尔传通。太和
二十一年，吾从济州来朝，在清徽堂豫䜩。高祖谓诸
王诸贵曰：“北京之日，太后严明，吾每得杖左右，因此
有是非言语和朕母子者，唯杨椿兄弟。”遂举赐四兄
及吾酒。汝等脱若万一蒙时主知遇，宜深慎言论，不
可轻论人恶也。吾自“惟文武才艺，门望姻援，不胜他
人，一旦位登侍中尚书，四历九卿，十为刺史、光禄大
夫、仪同开府、司徒、太保，津今复为司空者，正由忠贞，
小心谨慎，口不尝论人过，无贵无贱，待之以礼，以是
故至此耳。”闻汝等学时俗人，乃有坐而待客者，有驱
驰势门者，有轻论人恶者，及见贵胜则敬重之，见贫
贱则“慢易之，此人行之大失，立身之大病也。汝家仕
皇魏以来，高祖以下乃有七郡太守，三十二州刺史，
内外显职，时流少比。汝等若能存礼节，不为奢淫㤭
慢，假不胜人，足免尤诮，足成名家。吾今年始七十五，
自惟气力，尚堪朝觐天子，所以孜孜求退者，正欲使
汝等知天下满足之义，为一门法耳，非是苟求千载
之名也。汝等能记吾言，百年之后，终无恨矣。”椿还华
阴逾年，普泰元年七月，为尔朱天光所害，年七十七，
时人莫不冤痛之。大昌初，赠都督冀定殷相四州诸
军事、太师、丞相、冀州刺史。